Noem hom sommer Faf du ‘Ples-ses’Faf du Plessis het vyf sesse teen die Lucknow Super Giants geslaan. (Foto: Twitter/IPL) Faf du Plessis het gisteraand sy 297ste, 298ste, 299ste, 300ste en 301ste ses in T20-krieket gemoker, maar ondanks sy warrelwindbeurt het die Royal Challengers Bangalore steeds ŉ aksiebelaaide wedstryd teen die Lucknow Super Giants met een paaltjie verloor. Du Plessis (79 lopies) het saam met Virat Kholi (61 lopies) en Glenn Maxwell (59 lopies) toegesien dat RCB 212/2 in sy toegelate 20 boulbeurte kon aanteken. Maar op ŉ mak M.Chinnaswamy-kolfblad, waar tellings van meer as 200 lopies al 24 keer verbygesteek is, het ŉ paar ondersteuners gebrom dat die tuisspan te min lopies op die telbord het In the slot and BOOM ???? When @faf1307 hits it, it stays hit ???? 200 up for @RCBTweets! #TATAIPL | #RCBvLSG Describe those two sixes with an emoji ???? pic.twitter.com/fg9twXiDXl — IndianPremierLeague (@IPL) April 10, 2023 Dit het egter aanvanklik gelyk of daar geen rede tot kommer was nie: ŉ Vurige Wayne Parnell en Mohammad Siraj het die Lucknow-kolwers op 23/3 laat steier en die wenteiken van 213 lopies het deksels ver gelyk. Maar Marcus Stoinis en Nicholas Pooran het ander planne gehad en ŉ rits sesse het beteken dat die momentum-pendulum in Lucknow se guns geswaai het. Veral Pooran was op sy aanvallende beste en hy het 65 lopies teen ŉ treftempo van meer as 300 gemoker. Tog het die wedstryd op ŉ naelbyteinde afgestuur en die Super Giants het die wenlopie van die laaste bal van die wedstryd aangeteken. Du Plessis is tans derde op die lys van toplopiemakers in die toernooi. In sy drie Indiese Premierliga-wedstryde het hy 175 lopies teen ŉ gemiddeld van 87,50 geslaan, terwyl hy sy lopies teen ŉ flinke pas van 173,26 aanteken. Royal Challengers Bangalore 212/2 in 20 boulbeurte: Faf du Plessis 79*, Virat Kohli 61 en Amit Mishra 1/18. Lucknow Super Giants 213/9 in 20 boulbeurte: Marcus Stoinis 65, Nicholas Pooran 62 en Mohammad Siraj 3/22.